نوصرت کسمنلی نین اؤزو و سؤزو
عمور وفا قیلسایدی، ۷۰ یاشینی بایرام ائدجکدیک. و یقین کی، یاش اونون یاخینلارینا دایم گولومسهیهن اوزوندکی ایشیغا کؤلگه سالا، صمیمییتینه هئچ بیر تأثیر گؤستره بیلمهیهجکدی. من اوندان یاریم ایل بؤیوکدوم و بو کیچیک "بؤیوکلوکدن" ایمتیاز کیمی گئنینه-بولونا ایستیفاده ائدیر، موباحیثهلی مسئله نین حلینده بو بیر نئچه آیلیق فرقدن یاپیشیردیم. آنجاق منجه، اوزون دوستلوغوموز عرضینده ائله بیر جدی فیکیر توققوشمامیز اولمامیشدی.
نوصرت کسمنلی اؤتن عصرین آلتمیشینجی ایللرینین سونوندا پوئزییامیزا گلن و قیسا مدتده ایجتیماعیتین دقتینی جلب ائدن، اوخوجولارین سئوگیسینی قازانان پارلاق بیر ادبی شخصیت ایدی. بویلو-بوخونلو، اؤتکم، گولر اوز، عمرون چتینلیکلرینه مردی-مردانه سینه گرن، اعتبارلی، سؤزو اوزه دئین، خیرداچیلیغی سئومهیهن، اوریی سئوگیله و خئیرخاهلیقلا دولو بیر گنج ایدی. باکییا بیزدن سونرا گلمیشدی و ائله ایلک گؤروشوموزدن گیریشسیز-مقدمهسیز بیر- بیریمیزه اورک قیزدیرمیشدیق. هانسی گوندن، هانسی اولایدان؟ - خاطیرلاماق چتیندیر؛ یقین او دا دقیق دئیه بیلمزدی؛ منه ائله گلیردی، بیز ائله اوشاقلیقدان تانیشیق. باکییا گتیرن اذیتلی، احتیاج دولو یوللاردا همیشه یاناشی اولموشوق. بونون چوخ ساده بیر سببی واردی: ایلک شعیرلریمیزین چوخو اوخشار یوللارین و تالعلرین، بنزر سئوگی و آیریلیقلارین، دوغما روحلارین ایفادسیدی. بیزدن اؤنجه شعیرلریمیز یاخینلاشمیشدی، اونلاری دینلهیهندن سونرا تقدیماتا، کئچمیشین و کیملیین حاقیندا علاوه بیلگییه احتیاج قالمیر. زامان کئچدیکجه مؤوضوعلاریمیز، ادبی ماراق دایرمیز گئنیشلهندی، آیریلدی، معین مقاملاردا بیر-بیریندن اوزاقلاشدی، هره اللهین محض اونون چینینه قویدوغو گؤروی داشیماغا باشلادی، آنجاق بو، عقیده یاخینلیغیمیزا تأثیر گؤسترمدی. ائله بو روح دوغمالیغی حیس اولونمادان چینگیز علی اوغلونو، نوصرت کسمنلینی و منی یاخینلاشدیرمیشدی، آرامیزدا اوزون ایللر داوام ائدن، ادبی موحیطیمیز اوچون نادیر بیر دوستلوق نومونهسی یارانمیشدی.
بیز کاراکتئرجه فرقلیدیک، آنجاق دوستلوغوموزون بیر سببی ده بو موختلیف کاراکتئرلرین بیر-بیرینی آنلاماسییدی. ایندی بو فرقلری یازا بیلمرم، داها دوغروسو، بو، منی ایلگیلندیرمیر، چونکی بو فرقلری بیزیم یازیلاریمیزدا گؤرمک چتین دئییل. ماراقلی اولان بو فرقلیلیین بیر آرادا، بیر-بیرینه مانع اولمادان، قیسقانمادان، بیری-بیرینین اوغورلارینا سئوینه-جئوینه یاشایا بیلمسیدی. هر بیریمیزین آیری موحیطی، آیری دوستلاریمیز دا واردی؛ مثلاً، من ادبی موحیطده فرمان کریمزاده، مممد ایسماییل، موسا یاقوب، مممد آسلان، هیدایت، توفیق حسین، رامیز رؤوشهن، سئیران سخاوت، تاهیر قوربانوو، عیسی ایسماییلزاده، خودو مممدوو، آلتای مممدوو، مممد آراز و صابیر اهمدلینی ده، بزیلریله یاش فرقلریمیزه باخمایاراق، یاخین دوستلاریم ساییردیم، بیر یئرده اوخوماقدان، بیر یاتاقخانادا یاشاماقدان، بیر منزیلده کیراکش اولماغیمیزدان، بیر یئرده ایشلهمکدن تانیدیغیم، سئودییم بیر چوخ دوغما اینسانلار واردی. لاکین بو، "اوچ قارداش"این الاهیدده بیر یول گئتمهسینه مانع اولموردو، عکسینه، بیزیم یاخینلیغیمیز سونرالار اوشاقلیق، گنجلیک دوستلاریمیزی دا تانیشدیرمیشدی.
نوصرت کسمنلی توپلومدا ایتیب-باتان آدام دئییلدی؛ اونو دوست دا گؤروردو، دوشمن ده، ائله ایلک گؤروشدن یادداشلارا هکک اولونوردو. شعیرلری ده بئلیدی، چونکی شعیرلری ده بویو برابریندیدی، ایلک اوخونوشدان اوخوجو قلبینده یئر قازانیردی. شعیرلری کیتابدان، ادبیاتدان یوخ، تالعییندن، چکدیی آجیلاردان، سئوگیسیندن و آیریلیقلاریندان گلیردی؛ بعضا ایچ دونیاسینین و یاشادیقلارینین چیلپاقلیقارینی گؤسترمکدن چکینمهیهن وعنعنوی گؤرونمهیهن قدر اینتیم، جسارتلی، مرد و صمیمیدیسه، بعضا ده هئچ بیر حاقسیزلیغا دؤزمیهن درجهده عصیانکار و باریشمازدی. دؤزوملویدو، آنجاق قفیلدن توفان قوپارماغی دا واردی. ادبی تالعی اونا اوشاقلیق تالعینی اونوتدورمادی، باکی سئوگیسی آگستافانین "آتا-آنا سئوگیسیزلیینین"، "آنلاری جورابا توخویان"، "یوماق آچیلدیقجا بوکولهن" ننهنین بوینونا دولانماق اوچون آچیلان قوللارینین یئرینی دولدورمادی، آنجاق بو دردلر شعیره کئچدیکجه ادبیلشدی و ابدیلشدی، پایلاندی، هامینین مالی اولدو، پایلاندیقجا نصرتین یوکو شعیر-شعیر یونگوللشدی، اوخوجو سئوگیسی کدرلی خاطرهلری شعیر-شعیر اوز ائتدی و نصرت اوتوز یاشینا ایستعدادینین و اوخوجو سئوگیسینین توخلوغو، آرخایینلیغی ایله، سارایلاردا یاشامیش، اذیت گؤرممیش بیر گنجین ووقارییلا، باشی اوجا گلدی. و بیر چوخ سیخینتیلارین اوستوندن آدلاماغا دوستلوغوموز دا یاردیم ائتدی، بیر-بیریمیزه معنوی دایاق اولماغی باجاردیق. تکجه سئویملی اوغلو آرازین باشینا گلن آجی اولایدان باشقا. حاقسیز هوجوملار و اوغلونون سونادک اینانمادیغی اتهاملا حبسی هئچ بیر احتیاجین قارشیسیندا اییلمهیهن قارداشیمیزی گؤزه گؤرونمهدن سیندیردی و عمرونو قیسالتدی.
آرازا کؤرپه ایکهن یازدیغی شعیردهکی آرزوسونا چاتا بیلمهدی:
وطن آلوو ائتسین اودونو سنین،
بؤیو بو تورپاقلا، بو یوردلا اؤیون،
من آراز قویدوم کی، آدینی سنین
ائویمده آرازی چاغیریم هر گون.
اما سانکی ۱۹۸۲-جی ایلدهن بو گونلری گؤروب شعرین باشقا بیر بندینده یازیر:
الیمیز یئتیشمیر گؤز گؤره-گؤره،
اوغولسان، بو درده دؤز، گؤره-گؤره،
بیز اومید توخومو سپمیشیک یئره،
در، اوغلوم،
دئمه کی، درهن تاپیلمیر...
نصرتین بیر چوخ شعیری قیریق، نیسکیللی عؤمورلره ایشیق سالان شاعر کشفیدیر، دوغولوب، تالعه عصیان کیمی، نغمه، بایاتی کیمی... نصرته قدر ده عائله اوغورسوزلوغونون، آتا-آنا آیریلیغینین آجیسینی یاشایان سایسیز اینسان و سؤز آدامی اولوب، آنجاق بو آیریلیغین اؤولادلارا یاشاتدیقلاری محض نصرتین قلمینده بو گون آرتیق تیتوللاشمیش و دیللر ازبری اولماقلا، تسللییه چئوریلمیشدیر:
آیری یاشاییرلار آتاملا آنام،
بیر تضاد دؤور ائدیر بو کایناتدا.
اونلارا هم دوغما،
هم ده کی، یادام،
گؤز آچیب ننهمی گؤردوم حیاتدا.
بئشییم باشیندا لایلا یاناندا
بایاتی هیجرانین دیلینده قالدی.
اورییم بیر آتا-آنا یانیندا
اللریم بیر ننه الینده قالدی.
نصرت بو آغریلاردان دوغولموشدو، بو میصراعلار اونون ترجومیی-حالی و اؤزونو تانیتماسییدی، بو میصراعلار هم ده اونا اوخوجو سئوگیسینین قاپیسینی آچیردی. شئیرین سونلوغو بو گون دوغرودان دا مثال، آتا سؤزو کیمی سسلنیر:
آتالار، آنالار یاد اولان زامان
یاخشی کی دونیادا ننهلر وارمیش.
بو ایکی میصراع دمیر یول رئلسلری کیمی نصرتی آغستافا واغزالیندان آلیب بیرباشا ادبی موحیطیمیزه گتیرمیشدی و بیزلرله دوغمالاشدیرمیشدی.
نصرتین اونلارلا بئله تالع شئیرینی خاطیرلاییرام و او شعیرلرین اوخوجو آودیتورییالارینی نئجه دالغالاندیردیغینی ایللر اوزونو مشاهده ائتمیش، سؤزون گوجونه سئوینمیشهم. "ایرواندا خال قالمادی"، "دونن تویون ایدی"، " دلی بیر آغلاماق کئچیر کؤنلومدن"، "یومول، بنؤوشهم، یومول"، "حاضر قبیرلر"، "اوغرو اولماق ایستییرم"، "بیری واردی، بیری یوخ"، "داها ناغیللارا اینانمیرام من" کیمی نئچه-نئچه شعری محض او گؤروشلردن سونرا دیلدن-دیله دوشور، هم نصرتی بؤیودور، هم ده پوئزییامیزین، ادبیاتین اؤلکهنین معنوی حیاتینا یوللارینی گئنیشلندیریر، بدیعی سؤزون نفوذونو آرتیریردی.
نصرت سئوگی شاعریدی. ۲۰-جی یوزیلین سونونا دوغرو صاف سئوگینین بایاغیلاشدیغی، آذربایجان روحونون قبول ائتمدیی بیر سیرا یابانچی یاشام شکیللرینین حیاتیمیزا سوخولدوغو، اصیل محبت حاقیندا یازماغین، سئوگی اعترافلارینین آرخایک گؤروندویو بیر چاغدا نصرت بعضا حتی اوشاق ساده لوحلویو تأثیری باغیشلایان، لاکین صمیمیتیله ایناندیران سئوگی شعیرلریله اورتایا چیخدی.
بو گون نصرتین سئوگی شعیرلری یوزلرله وورغون اورک آراسیندا کؤرپو سالیر، عشق مکتوبلارینی بزییر.
"گئتمک ایستییرسن"، «بیلسهم یالان دئییرسن"، "اللرین نه یامان سویوقدور، گولوم"، "ایستی یاغیشلار یاغیر"، "اعتراف"، "ایکیمیزین یئرینه"، "اللهیم، آییرما بیزی" و باشقا شعیرلری تکجه نوصرت کسمنلینین دئییل، اؤتن عصر سئوگی لیریکامیزین ان گؤزل اؤرنکلری سیراسیندادیر...
بیزیم ادبیاتا گلدییمیز ایللرده پوئزییامیزدا ایکی خط یاناشییدی: عنعنوی هئجا شعری و سربست شئیر. بونلارین آراسیندا قووغالارین قیزیشدیغی زامانلار دا اولوردو. مودئرن دوشونجهنین یوخ، مودئرن فورمانین دبده اولدوغو واختلاردی. بیزلر بو ایکی جبههنین آراسیندا اؤز یولوموزو بولماغا چالیشیر و بو آیری-سئچکیلیگی آرادان قالدیریب، عینی واختدا هم هئجایلا، هم سربست یازماغین مومکونلویونو گؤسترمهیه چالیشیردیق. بو باخیمدان نوصرت کسمنلی شعری ده ایکی قانادلیدیر و اونون ایستعدادی اوچون بو یوللارین هئچ بیرینده مانعه یوخدور. نصرت شعر تاریخیمیزده یوز دفعه ایشلنمیش ردیفلرله قوشما، گرایلی یازماقدان چکینمدیی کیمی، ان گؤزلنیلمز اوبرازلارلا، گؤزلنیلمز پوئتیک دیلله دانیشماغی دا باجاریردی. مثلاً، ۱۹۸۰-جی ایلده یاردیملیدا، سرحدده، ساوالانلا اوزبه اوز دایاندیغیمیز گون منه حصر ائتدیی بیر شئیرده دئییردی:
کولک آپاریر سؤزومو،
گؤز یاشیم اینجی دوزومو،
او تایدا بیر قیز گؤزونو
سیخیر، پریشان-پریشان.
قویور چمهنه ایزینی،
بولود آلیر دوست اوزونو،
او تایدان قملی گؤزونو
ییغیر، پریشان-پریشان.
بو، عنعنهیه باغلی و بسیط گؤرونمکدن، کؤهنه قافییهلرله دانیشماقدان قورخمایان شاعردیر. چونکی اؤنملی اولان بورداکی روحون یئنیلیی، کؤهنه گؤرونن سؤز دوزوملرینین یئنی دویغولاری چاغداش هاوایا کؤکلهیه بیلمهسی و جیزدیغی منظرهنین خالقین فاجعهسینی ایفاده ائده بیلمک گوجودور.
سربست شعرلرینده باشقا بیر نصرت گؤروروک. او، "یئتیشمیش و یئتیشممیش بومبالاری دریب، کؤرپه صافلیغییلا اویانان جهانا بیر سبد گؤی چای ناری گؤندرمک ایستییر" ، "زامانین بوداقلاریندا داهیلرین جسهدی ساعت کفکیری کیمی یئللنهنده، چیخیب عصرلرین اوستونه قیپقیرمیزی بیر حقیقت آغاپپاق یالانلارا "منهم هقق" دئییب دیللنهنده، حاقین دیلینی یوخ، ظلمون کندیرینی کسدیرمک" ایستییر، اونون گؤزونده آگاجلار کؤکلرینی تورپاقدا دفن ائدیب اوجالیر، بولودلار دسمال کیمی شئه دوشموش گونشی قورولاماق ایستییر. ۲۰ یانواردا "اؤلولر سیخیلمیش اوووجلاریندان آزادلیغی بوراخماق ایسته میرلر"، "قانلی کؤینیینه بورونهنلر شهیدلیک زیروهسینه گئدیر" ...
بو مثاللارین سایینی آرتیرماق دا اولار. چوخ یئر آلار دئیه، شعرلردن بوتؤو پارچالاری بورا کؤچورمدیم. لاکین ائله بو میصراعلار دا شاعر دوستومون پوئتیک دوشونجهسینین رنگارنگلیینی گؤسترمهیه بس ائدیر.
نصرتین بنزرسیز پوبلیسیستیکاسی واردی. تلویزییادا اونودولماز وئریلیشلر آپاریردی. سندلی فیلمیمیزین اینکیشافیندا خیدمتلری دانیلمازدیر. "باکی" قزتینده ایشلدیی ایللرده بالاجا خبر کؤشهلرینی سؤزونون گوجویله نئجه گئنیشلندیردیینی، خیردا اولایلاری اوبرازلی و شاعرانه دیلله نئجه اته-قانا دولدوردوغونو یاخشی خاتیرلاییرام.
اونون گؤزل اینسان و بؤیوک ایستعداد صاحبی اولماسی، ایری بدهنینده کؤورک اوشاق اوریی گزدیرمهسی بارده چوخ یازماق اولار...
بعضی شعرلری گؤزوموزون قاباغیندا، آنیدن دوغولوب. زارافات کیمی باخدیغیمیز و آردی کسیلمهیهجک ساندیغیمیزین اولایلارین هر بیری شیرین خاطریه دؤنوب.
...بیز اوچوموز ده شاه ماتی سئویردیک. حتی سونرالار من شاه مات فئدئراسییاسینین یارادیلماسیندا یاخیندان ایشتیراک ائتدیم، فئدئراسییانین ایلک پرئزیدئنتی سئچیلدیم و بونو اویون واختی اونلارا تئز-تئز خاتیرلادیردیم... نوسرت بوتون اویونلاری ائهتیراسلا اویناردی. اوچوموز ده بئلیدیک. آنجاق آخیرا کیمی عینی سوییهده اوینامیردی، حوصلهسی چاتمیردی. بیر دفعه ژورنالیستین تلهسینه دوشموش و هانسیمیزین یاخشی اوینادیغیمیز بارهده سوالا یقین ائله اودوزمالارین آجیغینا "منی یوخودان اویاتسانیز، یئنه اونلاری اودارام" دئمیشدی. همین گون اونون اوفیسینین قاباغیندان کئچیب یازارلار بیرلیینه گئدرکن بیردن بو موصاحیبه یادیما دوشدو و یولومو دییشیب اوفیسه گیردیم. پیللهلرله بیر اوغلان دوشوردو، منی گؤرهن کیمی گولدو و "او موصاحیبهنی یازان منم" دئدی. قولوندان توتوب گئری قایتاردیم. گل اوتور، گؤر قارداشیم یوخودان اویاناندا نئجه اویناییر.
نصرت ده هوسله داشلاری دوزدو و بیر نئچه گئدیشدن سونرا سهوه یول وئردی. کؤهنه خاسیتینجه الیمدن توتوب فیقورو گؤتورمییمه ایمکان وئرمیردی. بئله حاللاردا، اوشاق جیغاللیغییلا "عذر ایستییرم" دئییب وضعیتدن چیخیردی. گذشته احتیاجی اولمایان، قورورلو، اییلمز دوستوموزون، دوداقلاریندا تبسسم، بو صونعی عذر ایستهمهلریندن اؤترو اویونو اودوزماق دا اولاردی. بیزه لذت وئریر، زارافات موضوسونا چئوریلیردی. آنجاق همین گون من ده اینادا دوشموشدوم، عذر ایستهمک مئتودلاری ایشه یارامیردی. بیزیم موباحیثهلری ماراقلا ایزلهیهن ژورنالیسته "گئت، شاهماتدا کیمین اوددوغونو دوغرو یاز!" دئدیم. طبیعی کی، آرایا باشقا مؤوضولار دوشدو، ایکی دقیقهدن سونرا شاهمات اونودولدو...
نصرت دوست یولوندا اودا آتیلاردی. بیر دفعه ایکی ماشینلا اونون احمدلیدهکی ائوینه گئدیردیک. او قاباقدایدی. «نئفتچیلر» مئتروسونا جاتمامیش یاندان قفلتهن چیخان ماشین منی ووردو. نصرت بونو گوزگودن گؤروبموش. ماشینی ساخلادیم، یونگولجه ازیلمیشدی. ساکیتجه سوروب گئدجکدیم. بلکه منی ووران یانیمدان کئچیب گئتسه، فیکیر ده وئرمیجکدیم. آنجاق بیر ده باخدیم نصرت سوروجونو یاخالاییب، زورلا الیندن آلدیم. "بوش وئر!" "نه بوش وئر، - دئدی، - ماشینی وورماغی آزمیش، هله بیر آرادان چیخماق ایستییر". ماشینی دوزلتدیرمیی اونون بوینونا قویانا قدر ال چکمهدی...
آذربایجاندا و کنار یئرلرده باشیمیزا چوخ ماجرالار گلمیشدی،بعضا دالاشمالی اولموشدوق. حتی موسکوادان، کومسومولون مرکزی کومیتهسیندن باکییا مکتوب گلمیشدی کی، بیر ده بو ایکی نفری عموم ایتتیفاق تدبیرلرینه گؤندرمیین، لاکین بیزیمکیلر بو مکتوبا اهمیت وئرمهدیلر، ندن اؤترو موباحثه
هم سون درجه یاخین، هم ده الچاتماز خاطرهلردیر. هر بیری نصرتین کاراکتئرینه بیر طرفدن ایشیق سالیر، اونو داها یاخشی تانیدیر.
شوشایا، واقیف پوئزییا گونلرینه گئتمیشدیک. گئجهدن خیلی کئچمیش یاریم قارانلیق کوچه ایله رئستوراندان هتله دوغرو ائنیردیک. مرکزی کومیتهنین ایدئولوژی کاتیبی، بو گون خاریجده اؤلکهمیزین سفیری اولان، سون ایللرده تاریخیمیز حاقیندا یئنی آراشدیرمالارا و تاپینتیلارا سؤیکهنن، قدیم تاریخیمیزه یئنی باخیش سرگیلهیهن بیر نئچه قیمتلی کیتاب نشر ائتدیرمیش و او واخت دا ادبیاتیمیزی اورکدن سئوهن حؤرمتلی حسن حسنوو قولومدان توتوب منی دستهدن آرخایا ساخلادی و دئدی: "سنین "گنجه قاپیسی" کیتابینی چوخ بینمیشدیم، رایمی سنه ده دئمیشدیم، موکافاتا لاییق کیتابدیر، آنجاق، یقین بیلیرسن، دوستون نصرت کسمنلینین کیتابی دا تقدیم اولونوب کومسومول موکافاتینا. رقیبسینیز. نه دئییرسن؟ موکافاتی هانسینیزا وئرملیگیک؟" من ترددود ائلمهدن دئدیم: "نصرتین کیتابی دا موکافاتا لاییقدیر. بیریمیز آلساق، دیگریمیز کناردا قالساق، حاقسیزلیق اولار و هئچ بیریمیزه نوش اولماز!" آیاق ساخلادی و گولدو: "شوکور، ایلک دفعهدیر، یازیچیلاریمیزدان بیرینی دوستونو مدافعه ائدن گؤرورهم. یوخسا کیمی دیندیریرسن، دئییر اولجه من. یاخشی، سنین راینی نظره آلاریق!" دئدی و دستهیه قوشولدوق. او ایل ایکیمیز بیر یئرده آلدیق موکافاتی؛ سووئت-کومسومول ایدئولوگییاسینا قطعیا عایدیاتی اولمایان، میللی روحلو کیتابلاریمیزا گؤره...
۱۹۸۸-جی ایلین میتینقلری، میدان - هم ده ضیالیلارین سیناق مئیدانییدی، سؤزله ایشین نه قدر اویغونلوغونون سو اوزونه چیخان چاغلارییدی. او زامان نصرت چوخلاریندان فرقلی اولاراق، خالقین آراسیندایدی. آلوولو چیخیشلار ائدیردی، سونرا دا ۲۰ یانوارا، شوشایا، خوجالی فاجعهسینه، ایتن تورپاقلاریمیزا و شاهیدی اولدوغو خیانتلره یانغیلی شعرلر یازدی...
...بیر گون گوندوز منه زنگ ووروب گؤزلنیلمز بیر خبر وئردی: "آتا، بیلیرسنمی، نصرت عمی قضایا دوشوب..." نصرت اوستا سوروجو اولدوغوندان بو خبر منی تعجوبلندیردی: "اؤزو ازیلمهییب کی؟" دئیه سوروشدوم. "نه ازیلمه، دئییرلر اؤلوب". سسی تیترهدی. دانیشیغیمیزی کسدیم. هارا زنگ ووروم؟ بیر ده گؤردوم مئخانیکی شکیلده نصرتین اؤز نؤمرهسینی ییغمیشام. و جاوابی دا او اؤزو وئردی... اینسانلارین حیاتیندا نادیر حاللاردا اورتایا چیخان بیر دورومدور. "قارداش، شوکور، ساغ-سالاماتسان!" "هه، شهره باشقا خبر یاییلسا دا، سالاماتام - دئدی. - بیر معجوزیله خلاص اولموشام. قاتار ماشینیمی ۲۰ مئتر سوروکلهدی، اما اؤزومه بیر شئی اولمادی". "دوش ائوین یانینا، گلیرم"، - دئدیم. گؤروشدوک، هله هیجانی کئچممیشدی. "بولاق سویو اولسا، ایچردیم" - دئدی. گئتدیک او واخت عزیزبیوو کؤرپوسونون او اوزونده یئنی آچیلمیش "قبله" رئستورانینا. سهنگده سرین بولاق سویو گتیردیلر. یئنیدن اوز-اوزه اوتورماغیمیزین شرفینه سفره آچدیردیم. قدهی الینه گؤتوروب ساکیتجه "من ایندی اؤلموش اولمالییدیم. یاخین دوستوم کیمی اوستومده اساس سؤزو سن دئیجکدین. شوکور، ساغام، آنجاق اوردا نه دئیجک دینسه، اونو ایندی دئ، ائشیتمک ایستییرم". "باشین یئریندهدیر؟" - دئیه سوروشدوم. "یئریندهدیر". "تامام، ایندی کی، بو قضادان سالامات آدلامیسان، آرزونو یئرینه یئتیریم".
طبیعی کی، آغلیما گلن ویدا سؤزونو گؤروشوموزون سئوینجینه چئویریب سؤیلدیم، اوندان سونرا نه دئیه بیلجییمی زارافاتلا چئویردیم. هله هانسیمیزین تئز گئدجییمیز بللی دئییلدی. سونرا تبریزده معالیجهدن قاییداندا دا اوردا گؤروشموشدوک و حتی تبریزده ده ائو اوچون، اوشاقلاری اوچون، باکی اوچون داریخدیغینی دئمیشدی.
او سون گؤروشلرده شاعر قارداشیمین شرفینه نه دئدییم یادیمدا دئییل. یقین ائله بو مقالهده یازدیغلاریما بنزر نلریسه دئمیشدیم و ساغلیغیندا ائشیتمیشدی...
۷۰ یاشین قوتلو اولسون، اؤلمز دوست!
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab